## Pravilnik o načinu pregleda putnika u javnom zračnom prometu koji uživaju diplomatski ili konzularni imunitet

### NN 26/1994 (11.4.1994.), Pravilnik o načinu pregleda putnika u javnom zračnom prometu koji uživaju diplomatski ili konzularni imunitet

# MINISTARSTVO UNUTARNJIH POSLOVA

Na temelju članka 270. Zakona o zračnoj plovidbi ("Narodne
novine", broj 53/91., 26/93. i 109/93), ministar unutarnjih poslova,
u suglasnosti s ministrom pomorstva, prometa i veza, donosi

## PRAVILNIK

### O NAČINU PREGLEDA PUTNIKA U JAVNOM ZRAČNOM PROMETU KOJI UŽIVAJU DIPLOMATSKI ILI KONZULARNI IMUNITET

I. TEMELJNE ODREDBE

Članak 1.

Ovim Pravilnikom propisuje se način pregleda diplomatskih predstavnika
i konzularnih dužnosnika akreditiranih u Republici Hrvatskoj i članova
njihovih obitelji koji uživaju diplomatske ili konzularne privilegije i
imunitete diplomatskih predstavnika i konzularnih dužnosnika (u daljnjem
tekstu: diplomat, odnosno član njegove obitelji) koji preko teritorija
Republike Hrvatske putuju u neku treću zemlju zbog preuzimanja diplomatske
ili konzularne obveze, prilikom putovanja zrakoplovom u javnom zračnom
prometu.

Svojstvo diplomate, odnosno člana njegove obitelji utvrđuje
se uvidom u diplomatsku putovnicu i osobnu iskaznicu ili diplomatsku konzularnu
službenu osobnu kartu koju je izdalo Ministarstvo vanjskih poslova Republike
Hrvatske. Svojstvo diplomata koji preko teritorija Republike Hrvatske putuje
u neku treću zemlju zbog preuzimanja diplomatske ili konzularne obveze,
utvrđuje se uvidom u diplomatsku putovnicu u koju je unijeta viza zemlje
u koju putuje.

Članak 2.

Pregled diplomate, odnosno člana njegove obitelji, obuhvaća
osobni pregled i pregled prtljage koju diplomat ili član njegove
obitelji nosi sa sobom.

Pregled iz stavka 1. ovoga članka, obvezno se provodi ako postoje
ozbiljni razlozi iz kojih proizlazi da prtljaga iz stavka 1. ovoga članka
sadrži predmete koji ne uživaju oslobođenja od pregleda utvrđena
međunarodnim konvencijama ili predmete čiji je uvoz ili izvoz
zabranjen propisima Republike Hrvatske ili podliježu karantenskim propisima
Republike Hrvatske.

Pregled diplomate, odnosno člana njegove obitelji prilikom prijevoza
zrakoplovom u javnom zračnom prometu, obavlja na način propisan
ovim Pravilnikom, ovlaštena službena osoba Ministarstva unutarnjih poslova
(u tekstu koji slijedi: ovlaštena osoba), službenik carine, odnosno službenik
nadležne inspekcije.

Prilikom obavljanja pregleda diplomate, odnosno člana njegove
obitelji i pregleda osobne prtljage koji nosi sa sobom, ovlaštena osoba
dužna je postupati korektno, uz osobno štovanje diplomata i njegovog dostojanstva.

Prije pregleda, ovlaštena osoba upoznat će diplomatu, odnosno
člana njegove obitelji da se pregled obavlja sukladno međunarodnim
propisima i propisima Republike Hrvatske te da je u interesu sigurnosti
zrakoplova, putnika i njegovom osobnom interesu.

Članak 3.

Diplomatska pošta (valiza) koju diplomat, odnosno član njegove
obitelji nosi sa sobom ili predaje na prijevoz ovlaštenoj osobi, ne pregledava
se.

Diplomatska pošta mora biti posebno upakirana i vidno obilježena, a
osobe koje je nose ili predaju moraju imati ovlaštenje diplomatskog ili
konzularnog predstavništva (kurirsko pismo).

II. OSOBNI PREGLED I PREGLED RUČNE PRTLJAGE

Članak 4.

Osobni pregled diplomate, odnosno člana njegove obitelji i pregled
osobne prtljage obavlja se prije ulaska u zrakoplov, odnosno prilikom protudiverzijskog
pregleda putnika i prtljage prije ulaska u poseban prostor u zračnoj
luci.

Osobni pregled diplomate, odnosno člana njegove obitelji, obavlja
se pomoću metaldetektorskih vrata i ručnog metaldetektora,
a pregled ručne prtljage pomoću rentgen uređaja.

Članak 5.

Ako se prilikom osobnog pregleda i pregleda ručne prtljage posumnja
da diplomat, odnosno član njegove obitelji sa sobom ili u ručnoj
prtljazi nosi predmete čije je unošenje u putničku kabinu
zrakoplova zabranjeno (oružje, streljivo i dr.), odnosno predmete koji
se zrakoplovom mogu prevoziti samo na posebno propisan način, ovlašlena
osoba upoznat će o tomu diplomatu, odnosno člana njegove obitelji
i zamoliti ga da pođe u posebnu službenu prostoriji zbog detaljnog
pregleda.

U prostoriji u kojoj se obavlja pregled, ovlaštena osoba zatražit će
od diplomate, odnosno člana njegove obitelji da otvori ručnu
prtljagu koju nosi sa sobom i da iz nje izvad i pokaže sve predmete koji
se u njoj nalaze.

Ako se posumnja da se u džepovima ili odjeći diplomate, odnosno
člana njegotre obitelji nalaze predmeti čije je unošenje
u zrakoplov zabranjeno ili koji se mogu prevoziti samo na posebno propisan
način, ovlaštena osoba zatražiti će od njega da izvadi i pokaže
sve predmete koje nosi u džepovima ili odjeći.

Članak 6

Kad se prilikom pregleda utvrdi da ručna prtljaga diplomate,
odnosno člana njegove obitelji sadrži predmete čije je unošenje
u zrakoplov zabranjeno ili da diplomat odnosno član njegove obitelji
takve predmete nosi sa sobom, ovlaštena osoba neće dopustiti unošenje
takvih predmeta u zrakoplov i zatražit će od diplomata odnosno člana
njegove obitelji da te predmete izdvoji i preda na čuvanje, odnosno
iznese iz zračne luke.

Ako se prilikom pregleda utvrdi da diplomat, odnosno član njegove
obitelji nosi sa sobom ili u ručnoj prtljazi predmete koji se zrakoplovom
mogu prevoziti samo na posebno propisan način (oružje, streljivo
i sl.) službena osoba zatražit će od diplomate, odnosno člana
njegove obitelji da takve predmete izdvoji i preda na prijevoz sukladno
posebnim propisima.

Članak 7.

Ovlaštena osoba neće dopustiti ulazak u zrakoplov diplomatu, odnosno
članu njegove obitelji, koji je odbio da se podvrgne osobnom pregledu
i pregledu ručne prtljage te diplomatu, odnosno članu njegove
obitelji koji odbije da izdvoji i vrati ili ne preda na prijevoz, na posebno
propisan način, predmete čije je unošenje u zrakoplov zabranjeno,
odnosno predmete koji se zrakoplovom mogu prevoziti samo na posebno propisan
način.

O odbijanju diplomate, odnosno člana njegove obitelji da se podvrgne
osobnom pregledu i pregledu ručne prtljage te odbijanju da izdvoji
i vrati, odnosno preda na prijevoz na posebno propisan način predmete
ćije je unošenje u putničku kabinu zrakoplova zabranjeno,
odnosno koji se zrakoplovom mogu prevoziti samo na posebno propisan način,
obvezno se sastavlja službena bilješka i odmah se izvješćuje Ministarstvo
unutarnjih poslova.

Članak 8.

Ako se prilikom osobnog pregleda i pregleda ručne prtljage diplomata,
odnosno člana njegove obitelji pronađu predmeti kojima se može
ugroziti sigurnost zrakoplova i osobna sigurnost putnika, ovlaštena osoba
oduzet će takve predmete.

O oduzimanju predmeta iz stavka 1. ovog članka sastavlja se zapisnik
koji potpisuje ovlaštena osoba koja je obavila pregled i diplomat, odnosno
član njegove obitelji, a za oduzete predmete izdaje se potvrda.

Zapisnik iz stavka 2. ovog članka sadrži: vrijeme (dan i sat)
kada su predmeti oduzeti, osobne podatke diplomata, odnosno člana
njegove obitelji, kratak opis predmeta koji su oduzeti i opis tijeka događaja.
U zapisniku će se posebno utvrditi odbijanje diplomate, odnosno člana
njegove obitelji da potpiše zapisnik.

O pronalaženju i oduzimanju predmeta kojima se može ugroziti sigurnost
zrakoplova i osobna sigurnost putnika, odmah se izvješćuje Ministarstvo
unutarnjih poslova.

III. PREGLED PRTLJAGE

Članak 9.

Pregled prtljage koju diplomat, odnosno član njegove obitelji
predaje zbog prijevoza odvojeno, obavlja se u nazočnosti diplomate
ili člana njegove obitelji, prilikom predaje prtljage.

Pregled prtljage iz stavka 1. ovoga članka, obavlja se pomoću
rentgen uređaja, a po potrebi i neposrednim uvidom u odvojenu prtljagu.

Nepraćena prtljaga ili prtljaga diplomate u transferu, odnosno
u tranzitu, pregledava se na način utvrđen u stavku 1. i 2.
ovoga članka.

Članak 10.

Ako se prilikom pregleda predate prtljage posumnja da se u njoj nalaze
predmeti čije je unošenje u zrakoplov zebranjeno ili predmeti koji
se zrakoplovom mogu prevoziti samo na posebno propisan način, ovlaštena
osoba upoznat će s tim diplomatu, odnosno člana njegove obitelji
i zamoliti ga da ponese svoju prtljagu i pođe u posebnu službenu prostoriju
zbog detaljnog pregleda.

U posebnoj prostoriji u kojoj se obavlja pregled, ovlaštena osoba zatražit
će od diplomate, odnosno člana njegove obitelji da otvori
prtljagu te izvadi i pokaže sve predmete koji se u njoj nalaze.

Članak 11.

Ako se prilikom pregleda predate prtljage utvrdi da prtljaga sadrži
predmete čije je unošenje u zrakoplov zabranjeno ili predmete koji
se zrakoplovom mogu prevoziti samo na posebno propisan način, službena
osoba postupit će na način predviđen člankom 6.
i člankom 7. ovoga Pravilnika.

Ako se u prtljazi pronađu predmeti kojima se može ugroziti sigurnost
zrakoplova i osobna sigurnost putnika, službena osoba postupa sukladno
odredbama članka 8. ovoga Pravilnika.

Članak 12.

Danom stupanja na snagu ovoga Pravilnika, prestaje vrijediti Uputstvo
o načinu pregleda diplomata i članova njihovih porodica koji
uživaju diplomatski ili konzularni imunitet - putnika u javnom prevozu
u vazdušnom saobračaju ("Narodne novine",. broj 53/91.).

Članak 13.

Ovaj Pravilnik stupa na snagu osmog dana od dana objave u "Narodnim
novinama".

Broj: 511-01-78-27644/10-93

Zagreb, 28. ožujka 1994.

Ministar unutarnjih poslova

**Ivan Jarnjak, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 26/1994-442